Atacantul francez Karim Benzema, fostul căpitan al echipei Real Madrid, care joacă în prezent la Al-Ittihad, în Superliga saudită de fotbal, s-a declarat încântat de ideea de participa la Jocurile Olimpice de la Paris, din această vară, informează mass-media franceză, potrivit Agerpres.
Chestionat pe această temă de o jurnalistă de la L'Equipe, Benzema a răspuns: "De ce nu, desigur că aş vrea să particip. Ar putea fi grozav", însă a subliniat că decizia nu îi aparţine.
Selecţionata olimpică a Franţei este antrenată de fostul atacant Thierry Henry, care, potrivit presei din Hexagon, ar dori ca Antoine Griezmann, Olivier Giroud şi Kylian Mbappe să fie cei trei trei jucători peste 23 de ani din lotul său pentru JO 2024.
În condiţiile în care clubul Real Madrid, cea mai probabilă destinaţie a lui Mbappe în această vară, a anunţat că nu va elibera jucători pentru Olimpiada de la Paris, care nu figurează între datele FIFA, Benzema ar putea deveni o opţiune pentru Thierry Henry.
Câştigător al Balonului de Aur în 2022, Karim Benzema nu traversează un sezon prea bun în Arabia Saudită, unde a marcat 12 goluri în 23 de meciuri disputate pentru Al-Ittihad, începând din vara anului trecut.